google/wiki40b huggingface dataset:
Verdenscupen i langrenn 2016/17 — Mini Tour sammenlagt menn — Lillehammer

Poengfordeling

1 pl = 200 - 2 pl = 160 - 3 pl = 120 - 4 pl = 100 - 5 pl = 90 - 6 pl = 80 - 7 pl = 72 - 8 pl = 64 - 9 pl = 58 - 10 pl = 52 - 11 pl = 48 - 12 pl = 44 - 13 pl = 40 - 14 pl = 36 - 15 pl = 32 - 16 pl = 30 - 17 pl = 28 - 18 pl = 26 - 19 pl = 24 - 20 pl = 22 - 21 pl = 20 - 22 pl = 18 - 23 pl = 16 - 24 pl = 14 - 25 pl = 12 - 26 pl pl = 10 - 27 pl = 8 - 28 pl = 6 - 29 pl = 4 - 30 pl = 2.

Premiepenger

1 pl = 33.500 chf - 2 pl = 22.500 chf - 3 pl = 11.500 chf - 4 pl = 7.875 chf - 5 pl = 5.625 chf - 6 pl = 3.375 chf - 7 pl = 2.250 chf - 8 pl = 1.687 chf - 9 pl = 1.125 chf - 10 pl = 563 chf.
Frederiksberg kommune

Historie

I 1842 ble Frederiksberg en del av Frederiksberg-Hvidovre sognekommune. I 1857 kom en lov som opprettet det daværende Fredriksberg sogn til en selvstendig kommune i Københavns amt. Den nye kommunen fikk snart rettigheter som handelsplass. Med dette ble sogneforstanderskapet omdannet til et kommunestyre, mens forstanderskapets formann ble titulert «borgermester».
I 1900 overtok kommunestyret også amtsrådets oppgaver. Etter kommunereformen i 1970 beholdt Fredriksberg, København og Bornholm statusen som amtskommuner. I 2007 ble amtene avskaffet og Frederiksberg innlemmet i Region Hovedstaden. Flere landkommuner ble innlemmet i København kommune i 1902, men Frederiksberg har ønsket å forbli selvstendig.

Politikk og administrasjon

Frederiksberg og Aarhus er de eneste kommunene i landet som i prinsippet har magistratstyre, en styreform som er forbeholdt de største byene. En magistrat forestår den daglige politiske og administrative ledelsen av kommunen. Siden 1998 har Frederiksberg praktisert en delt administrativ ledelse, men beholdt de gamle benevnelsene. Magistraten er et kollektivt organ valgt av flertallet i kommunestyret, og tilsvarer økonomiutvalget i danske kommuner med utvalgsstyre. Magistraten har elleve medlemmer, som tituleres «rådmenn», og ledes av borgermesteren og to viseborgermestre. Kommunestyret har 25 medlemmer. Ni faste utvalg utarbeider forslag og innstillinger til kommunestyret, og har det overordnede økonomiske ansvaret for sitt fagområde.
Kommunen sysselsetter i alt knappe 7 000 ansatte, hvorav 700 arbeider i administrasjonen. Av nødetater betjenes Frederiksberg av Københavns Politi og Frederiksberg Brandvæsen. Frederiksberg kommune er aksjonær i Metroselskabet I/S, som eier Københavns metro.
A media luz

A media luz er en uruguayansk tangosang fra 1924 med melodi av Edgardo Donato og tekst av Carlo Lenzi.
Donato skrev den under en trikketur. Sangen hadde premiere på musikkrevyen Su majestad la revista i Montevideo, hvor den ble fremført av chilenske Lucy Clory.
Senere ble den spilt inn på plate av Roberto Firpo, Francisco Canaro samt Carlos Gardel.
Adolf Wrege og hans orkester spilte den inn i Berlin 30. januar 1948. Melodien ble utgitt på 78-platene Electrola EG 7359 og His Master's Voice A.L. 3060 (sistnevnte i Norge).

Norsk versjon

Egil Hagen har skrevet en norsk tekst. Den norske tittelen er «Fortell meg Mary Ann». Egil Jacobsen, Rolf Syversens tango-orkester har spilt inn sangen. Den ble utgitt på 78-platen Musica A 8932.
Gin

Historie

Gin oppsto i Nederlandene på 1600-tallet. Navnet kommer av det franske ordet for einerbær, genévrier, som er den viktigste smakstilsetningen. Oppfinnelsen tilskrives ofte en lege ved navn Franciscus Sylvius. Det ble solgt på apotek (som mye annet brennevin), og brukt mot diverse plager. Det spredte seg til England etter at den nederlandske Vilhelm av Oranien kom på den britiske tronen i 1689.
Nederlandsk gin, eller genever, er svært forskjellig fra engelsk gin som vi kjenner den i dag. Den blir framstilt av bygg og av og til lagret på trefat. Dette gir en smak som kan minne noe om whisky. 
Gin ble populært i England etter at den ble tillatt å framstille uten lisens, samtidig som det ble innført høy toll på alt importert brennevin. I 1690 ble det vedtatt en lov som oppmuntret til destillering av brennevin fra korn. Tusenvis av «ginsjapper» («gin-shops») dukket opp over hele England, og det oppsto samtidig et marked for korn av dårlig kvalitet som var uegnet til brygging av øl. I 1740 ble det produsert seks ganger mer gin enn øl. Av 15.000 drikkesteder i London var over halvparten ginsjapper.
Gin var billig og populært blant fattige. Ølet bevarte likevel sitt gode rykte som en sunn drikk, det var også ofte sikrere å drikke enn vann. Gin derimot fikk skylda for flere sosiale og medisinske problemer, og det høye forbruket kan ha vært en av årsakene til et stigende dødstall som medførte at Londons befolkningsvekst stoppet. I 1743 drakk innbyggerne i London i snitt over én liter gin hver per uke.
Gin Act som ble innført i 1736 la høye avgifter på handelen for å få forbruket under kontroll og førte til gateopptøyer. Avgiftene ble gradvis redusert og helt avskaffet i 1742. En ny lov av 1751 var mer vellykket: Den påla destillerier å bare selge til lisensierte forhandlere og innførte offentlig kontroll av ginsjappene.  
Ulovlig produsert gin som ble solgt på svartebørsen ble ofte tilsatt terpentin og svovelsyre. Så sent som i 1913 oppgav Webster's Dictionary uten nærmere kommentar at «vanlig gin er som regel smaksatt med terpentin».
«Elverskud»

«Elverskud» er en ballade for solist, kor og orkester av Niels W. Gade fra 1854. Teksten til verket er anonym og ODS siterer den uten å angi forfatternavn. Motivet i Gades «Elverskud» er tatt fra folkevisen med samme navn.
«Elverskud» er tatt opp i den danske Kulturkanonen.
Niihau

Historie

Øya ble kjøpt av Elizabeth McHutchison Sinclair (1800–1892) i 1864. Hun forlot Skottland i 1839 og bosatte seg med familie på New Zealand til 1862. Etter å ha solgt alt de eide reiste de over Stillehavet med egen båt og etter ett år kom de til Hawaii og bosatte seg på Niihau. Datter av Francis og Elizabeth - Annie Sinclair, giftet seg med Valdemar Knudsen 12. februar 1867. Valdemar Knudsen ble som kjent en fremtredene landbruksutvikler (sukkerindustri), forsker og politiker på Hawaii. Han var sønn av Knud Knudsen, dansken som ble utpekt som «President of Norway» av den danske konge.
Lazybones

«Lazybones» er en amerikansk Tin Pan Alley-sang med melodi av Hoagy Carmichael og tekst av Johnny Mercer. Den ble skrevet i 1933. Større hitversjoner fra den tiden sangen ble introdusert innbefattet de med Ted Lewis samt Mildred Bailey.
Jonathan Kings versjon fra 1971 ble spilt på amerikanske soft rock-radiostasjoner og lå på Billboard Easy Listening-listen.

Bakgrunn

Ifølge et intervju med Hoagy Carmichael kom Mercer til hans leilighet i New York City en dag og så Hoagy ta seg en lur på sin sofa.
Mercer sa: «Hoagy, jeg vil skrive en sang kalt «Lazybones»». Carmichael sa: «Vel, la oss begynne på det». De gikk over til Hoagys piano, Johnny sa den første linjen og Hoagy begynte å spille en melodi. Sangen ble gjort på 20 minutter. Begge mennene var enige om tiden i separate intervjuer.

Norske versjoner

Langeland og Finn Evensen har skrevet norske tekster. Langelands versjon bærer tittelen «Luta lat». Evensens versjon heter «Dovenpels».
Dødvekttonn

Dødvekttonn er den totale vekten et skip kan bære av last, drivstoff, forsyninger, besetning og passasjerer.Måleenheten er viktig og brukes sammen med bruttotonnasje og deplasement for å angi de kommersielle mål på et skip.
Symbolet for dødvekttonn er dvt eller dwt (fra engelsk deadweight tonnes).
Arthur von Rosenberg gasskraftverk

Arthur von Rosenberg gasskraftverk er et varmekraftverk i Bexar County, i delstaten Texas i det sørlige USA. Anlegget har en installert produksjonskapasitet på 536 MW fordelt på 3 turbiner, på 175 – 200 MW hver. Operatør er energiselskapet til San Antonio kommune. 
Det stod ferdig utbygd i 2000. Brenselkilden er naturgass.
Out to Lunch

Out to Lunch (etablert 1984) var en norsk jazzgruppe med
Olaf Kamfjord bass, 
Rune Klakegg piano,
Bjørn Klakegg gitar,
Vidar Johansen saksofon, og
Svein Christiansen trommer.
De ga ut Out to lunch (Odin Records, 1988).  Den andre utgivelse var
Kullboksrytter (Curling Legs, 1995) med Den Norske Strykekvartett (Harald Aadland, Mette Elisabeth Steen, Natasha Brofsky og Oddbjørn Bauer) samt vokalist Sidsel Endresen.  De turnerte til 15-årsjubileet.
Tiedemannsjordet

Tiedemannsjordet er et tidligere friområde på Hovin i Oslo, som fra 2006 er bebygd med boliger.
Jordet ligger ved Hovinveien, vis-à-vis Lille Tøyen hageby og vest for Narvesens hovedlager. Det hadde tidligere adresse Hovinveien 29–35.
Sommeren 2006 starta utbygging av ca. 190 leiligheter. Utforminga er en ytre «hestesko» av blokker på 5–6 etasjer og noen indre lameller på tre etasjer. Arkitekter er Scala arkitekter AS. Blokkene har adresse til Bertrand Narvesens vei. De er organisert i et sameie med navn Tiedemannsjordet. Området inngår i det store prosjektet Ensjøbyen.
Utbygginga førte til lokale protester, da jordet – tross at det var privateid og regulert til industri – i lang tid hadde vært brukt som friområde for strøka Hovin og Lille Tøyen, samt Hasle skole. Bystyret vedtok derfor at eksisterende fotballøkker skulle erstattes i umiddelbar nærhet til Tiedemannsjordet. Som en del av utbyggingsavtalen med Ferd ble det derfor i bakkant av området oppretta to ballbinger. Disse ble senere fjernet i forbindelse med utbygging av Tiedemannsparken, og da "erstattet" av en kunstgressbane ved Hasle skole. Denne plasseringen er bare sikret til 2016, og står i fare ved en eventuell utvidelse av Hasle skole til fire paralleller.
Videre er det regulert inn et parkdrag, Tiedemannsparken, noe lenger sør.
Storøen gård (Hole)

Storøen gård er en gård som ligger på Storøya i Tyrifjorden, i Hole kommune, Buskerud, ca. 3 km sør for Sundvollen.

Eierhistorie

Gården tilhørte Hamar bispedømme fra omkring år 1120 og fram mot reformasjonen. Den er kjent som et hvilested for pilegrimer på vandring mot Hellig Olavs grav i Nidaros. Etter reformasjonen i 1537 tilhørte gården kronen i 113 år, før den ble privatisert. På 2000-tallet var det eid av Nørgaard.

Situasjonsbeskrivelse

Det er flere tønnehvelv bevart av et omfattende bygningsanlegg fra 1200 og 1300-tallet. Disse er fredet som fornminner. Andre av gårdens bygninger er fra 1600-, 1700 og 1800-tallet. Det gamle våningshuset er fra ca. 1665 og er kjent for sine praktfulle blyglassvinduer og veggmalerier.
Gården har en samling med funn fra middelalder og av fossiler fra øya, som tilhører Oslofeltet. Omvisning med kåseri for grupper etter avtale. Galleri Dronning Tyra (etablert i 1990) er tildelt «Olavsrosa», Norsk Kulturarvs kvalitetsmerke. I sommerhalvåret er det store og varierte kunstutstillinger i tre fredede bygninger. Utstillingsperiodene kan være varierende.
Coleson Cove oljekraftverk

Coleson Cove oljekraftverk  er et oljekraftverk i provinsen New Brunswick i Canada. Det har en installert produksjonskapasitet på 1050 MW fordelt på 3 kokere / turbiner à 350 MW hver. Anlegget ble utbygd i 1977. Brenselstypen er tungolje.
VM i rullestolcurling 2008

VM i rullestolcurling 2008 var det femte verdensmesterskapet i rullestolcurling som ble arranger. Konkurransen ble avholdt 2. – 9. februar 2008 i Sursee i Sveits. Sursee arrangerte også de to første VM som ble arrangert, i hhv. 2002 og 2004.
Norge var regjerende verdensmestre, og vant sitt andre VM på rad, coachet av Thoralf Hognestad. Det norske laget var, med ett bytte, det samme som vant VM året før; Anne Mette Samdal erstattet Trine Fissum.
Norge spilte til sammen 12 kamper, og endte opp med 9 seire og 3 tap. Etter en tett semifinale mot Canada, der Canada ledet 3-0 etter første omgang og 5-2 etter halvspilt kamp, møtte Norge Sør-Korea i finalen. Denne vant Norge 5-3 etter ekstraomganger.
Operasjon Company

Bakgrunn

Det var opplyst til de allierte av smelteverkets tidligere konsulent at Arendal Smelteverk var viktig for tyskernes rustningsindustri, og de allierte beluttet å sette en stopper for produksjonen på fabrikkanlegget på Eydehavn.

Aksjonen

Den 12. november 1943 fløy Kompani Linge-medlemmene Birger Rasmussen, Edvard Tallaksen og Armand Trønnes fra England mot Norge. De hoppet ut i fallskjerm over Aust-Agder, hvor målet var å sprenge transformatorene ved Arendal Smelteverk. De landet ved Flatenfoss kraftstasjon og tok seg derfra til fots mot Eydehavn. De lå flere dager i skogen ved smelteverket og rekognoserte på anlegget.
Lørdag 20. november 1943 klippet de seg gjennom nettinggjerdene, sagde seg igjennom en dør og kom seg inn i transformatorstasjonen. De overfalt vakten og satte plastisk sprengstoff og brannbomber på alle 5 generatorene. De brukte 10 minutters tennblyanter, og de kom seg til Neskil bro før eksplosivene gikk av. Eksplosivene startet brann med nesten 100 meter høye flammer, og generatorene ble totalskadet. Det tok brannvesenet 6 timer å få kontroll over brannen. Sabotørene returnerte til dropplassen, og ble der i to uker før de gikk til fots til Drangedal og tok toget videre til Oslo. Aksjonen var ytterst vellykket og ingen ble drept i aksjonen.
Smelteverket hadde et transformatoranlegg i reserve, som var lagret i Oslo. Det ble hentet, men det tok såpass lang tid at det ble ikke prøvet ut før i april 1944. Under prøving kortsluttet anlegget, og det måtte sendes tilbake til Oslo for reparasjon. Det er ikke kjent om det ble utøvd sabotasje, men under normale forhold skulle ikke en slik kortslutning skje. Anlegget ble så ødelagt i en brann på Per Kures verksted, og nytt anlegg ble bestilt fra Sverige. Anlegget ble ikke levert før etter krigens slutt, høsten 1945. Fordi driften ved smelteverket lå nede valgte ledelsen å finne diverse arbeid for å holde arbeiderne i arbeid, for å hindre tvangsutskriving fra tyskerne. Dette tok hardt på økonomien til bedriften, og regnskapet for 1944 var på 700 000 NOK, og i 1945 hele 1 200 000 NOK.
Langness

Langness er en halvøy som stikker ut fra sørøstlige kysten av øya Man i Irskesjøen. Navnet har en norrøn opprinnelse og betyr rett og slett et langt nes. Det er forvansket til Langlish på mansk. Langness kapsler inn og gir den gamle middelalderbyen Castletown en naturlig havn der hvor Silverburn River renner ut i Castletown Bay innenfor Langness.
I forhistorisk tid var Langness en øy som over tid ble knyttet til fastlandet Man på grunn av strøm og avleiring i det som kalles for en tomboloeffekt.
Den lille bygda Derbyhaven ligger på den tynne stripen med land som er Langness, kort veg fra Castletown. Helt på sydtippen av halvøya er Dreswick Point, den del av Man som ligger lengst sørøst, mens den nordligste delen av Langness er St. Michael's Isle, og blir også populært referert til som «Fort Island». Stedet var tidligere ikke sammenføyd ved høyvann, men er nå forbundet med en tynn, opphøyd veg som ble bygget på midten av 1700-tallet. Øya består av skifer og av svært surt jordsmonn.
Krøniken om kongene av Mann og Øyene har nedtegnet to store slag på St. Michael's Isle på midten av 1200-tallet da England, Skottland og Man sloss om kontrollen over øya. Det første slaget var i 1250, og ble vunnet av manxmenn, men 25 år senere i 1275 tapte de mot Skottland. I begge slag gikk invasjonsstyrkene i land på St. Michael's Isle.
Men øya var også et sted for religiøs dyrkelse. Det ble først bygget et lite keeill og deretter et kapell og kirkegård. Fortsatt er det ruiner fra denne bebyggelsen. Øya ble omgjort til et fuglereservat i 1936 hvor vegetasjonen og klippene gir naturlige reirområder. Mange ulike insekter holder også til på øya.
Castletown Golf & Country Club, som også fungerer som hotell, ligger på halvøya og har hatt flere internasjonale mesterskap. I 2005 ble mesterskapet Duke of York Young Champions Trophy holdt av klubben.
Oxymagis

Utbredelse

Slekten er utbredt i Australia og øyer rundt Ny-Guinea: Salomonøyene, New Britain og New Ireland.
Andrew Harclay, 1. jarl av Carlisle

Andrew Harclay eller Hartley (anglifisert fra Andreas de Harcla), jarl av Carlisle (født ca. 1276, død 1323) var en viktig engelsk militærleder i grenseområdene mot Skottland under kong Edvard II av Englands regime.
Han ble født en gang rundt 1276 på området som skulle komme til å bli Hartley Castle, var sønn av Michael de Harcla og ble en av kommandantene over de engelske styrkene for kong Edvard II i slaget ved Bannockburn i 1314, og derfor slått til ridder.
I 1315 fordrev Andrew Harclay som sheriff av Cumberland Skottlands konge Robert Bruce fra en beleiring av Carlisle. Slik ble han for øvrig den eneste mann etter 1308 som noen gang greide å beseire Robert Bruce i noen form for militært sammenstøt. Mer bemerkelsesverdig var hans seier i 1322 over de opprørske styrkene til Thomas, jarl av Lancaster i slaget ved Boroughbridge, hvor han benyttet bueskyttere med langbue på en innovativ måte. Året etter ble det opprettet et jarldømme for ham, jarldømmet av Carlisle, og han ble utnevnt til vokter av de nordlige områdene.
Den 13. oktober 1322 var han også tilstede i slaget ved Old Byland hvor skottene beseiret engelskmennene og jagde kong Edvard på flukt. I tiden etter slet engelskmennene med å forsvare de nordlige områdene mot skotske hærtokt og herjinger over grensen. Øyensynlig besluttet Andrew Harclay å ta saken i egne hender, og fikk i stand et møte med Robert Bruce eller dennes utsending for å foreslå en våpenhvile. Han hadde sannsynligvis ærefulle hensikter, og resultatet ble heller ikke urimelig, men kong Edvard kunne ikke bedømme det som noe annet enn forræderi. Andrew Harclay ble arrestert, og dømt til hengning, trekking og kvartering, noe som ble utført den 3. mars 1323.
Også hans bror John ble henrettet, men hans sønn, også kalt John, overlevde. Hans søster Sarah ba kongen om å få hans oppdelte kropp samlet sammen fra de ulike delene av landet de var blitt sendt til: Carlisle Castle, Newcastle-upon-Tyne, York, Shrewsbury og hodet fra London Bridge, slik at hun kunne få ham bisatt i kirkelig regi.
Hans jarldømme ble nedlagt, men gjenreist for en annen familie i 1622.
Joe Pantoliano

Bakgrunn

Pantoliano er italiensk-amerikaner født av foreldre fra Italia. Han filmdebuterte i 1974 i dramafilmen Road Movie hvor han hadde en liten birolle. Fikk sin første større rolle i 1983 i filmen Frekke Forretninger (med Tom Cruise i hovedrollen). Han har etter det hatt større roller i eventyrfilmen The Goonies (1985) og actionfilmen Midnight Run (1988). Spilte i 1994 rollen som "Deputy Marshal Cosmo Renfro" i spenningsfilmen Jaget og oppfølgeren U.S. Marshals (1998). I 1996 medvirket han i den kontroversiell filmen Bound hvor han hadde en sentral rolle som «pengevasker» for mafiaen og kjæresten til Violet (spilt av Jennifer Tilly). Det må også nevnes at han i 1999 spilte rollen som "Cypher" i den prisbelønte filmen The Matrix.

The Sopranos

Pantoliano spilte i 2001 og 2002 rollen som den halvpsykopatiske og brutale mafia-fyren Ralph Cifaretto i den prisbelønte serien The Sopranos. En rolleprestasjon som i 2003 innbrakte ham Emmy-prisen for beste birolle i tv-drama.
Av andre fjernsynsopptredener kan en nevne en gjesterolle i sitcom-serien M*A*S*H i 1981 (i episoden «Identity Crisis»). Han hadde videre en birolle i mini-serien From Here to Eternity i 1979, et par gjesteopptredener i Hill Street Blues (1984), Lov og rett i L.A. (1986), NYPD Blue (1995), samt en sentral rolle i serien Waterfront fra 2006.

Som produsent

Joe Pantoliano har utover sin karriere som skuespiller vært produsent for flere filmer, blant annet Second Best (2004), Deceit (2006) og Canvas (2006). I tillegg til dette hadde han i 2003 både manus og regi på filmen Just Like Mona.

Annet

Pantoliano gav i 2002 ut biografien Whos Sorry Now, som handler om hans oppvekst og halvkriminelle foreldre.
Joe Pantoliano var gift med Morgan Kester fra 1979 – 1985 (skilt). Sammen med henne har han 3 barn. Han giftet seg i 1994 med Nancy Sheppard. Han har ett barn med henne.
Bremsekrok

Bremsekrok (engelsk «arresting hook» eller «arresting gear») er en lang krok integrert i fly som skal lande på korte landingsbaner, spesielt på hangarskip, for å minske bremselengden. Kroken senkes ned under flyet før landing, og skal fange en tverrgående vaier over hangardekket eller rullebanen for å redusere landingshastigheten betydelig raskere enn flyets egne bremser er i stand til.
En bremsekrok er normalt laget av en svært sterk og lett metallegering. De fleste norske militære rullebaner er utstyrt med bremsevaiere for å stoppe fly utstyrt med bremsekrok, som blant annet de norske F-16-flyene.
I spesielle tilfelle kan man også benytte et nett (ofte en «netting» av ståltau) som er plassert i enden av en rullebanen som siste utvei for å hindre en ulykke i tilfelle bremsefeil eller annen årsak til nødlanding. Dette nettet vil i så fall fange hele flykroppen og egner seg kun for små flytyper, som for eksempel jagerfly.
Bremsekrok ble første gang brukt i 1911. Hugh Robinson som var sjefsingeniør for Glenn Curtiss innførte begrepet. Bremsekrok ble brukt på en plattform som ble bygget på dekket av et krigskip, på dekket av USS «Pennsylvania», og flyveren var Eugene Ely
Hold Me Now

Eurovision Song Contest

Sangen var en av ni som deltok i den irske nasjonale finalen i Dublin 8. mars 1987. I finalen vant Johnny Logan og «Hold Me Now» en klar seier med 114 poeng. Logan ble dermed Irlands representant til Eurovision Song Contest i Brussel lørdag 9. mai.
I den internasjonale finalen var Johnny Logan den 20. artisten på scenen av 22 deltakere. Under avstemningen tok Irland etter hvert ledelsen og vant til slutt med 172 poeng, hvorav 8 poeng kom fra den norske juryen. 
Dette var Irlands tredje seier i konkurransen, og det var Johnny Logans andre. Han vant første gang i 1980 med «What's Another Year», og han skulle vinne igjen som låtskriver i 1992 med «Why Me?». Som i 1980 ble Logan overveldet av følelser og slet med å treffe de høye tonene under vinnerreprisen. Mot slutten av fremføringen ropte han «Jeg elsker dere fremdeles, Irland» og siktet til da han sa «Jeg elsker dere, Irland» under vinnerreprisen i 1980. Dobbeltseieren gjorde Logan til Eurovisions kanskje største stjerne, noe som har gitt ham tilnavnet Mr. Eurovision. 
Logan holder fremdeles jevnlige konserter rundt om i Europa, også i Norge, der hans popularitet har gjort ham til en norgesvenn. I 2017 fremførte Logan sangen under norske Melodi Grand Prix.

Etter seieren

Sangen er en popballade der teksten synges fra en manns ståsted. Hans forelskelse er i ferd med å forlate ham for å være med noen andre. Han ber henne om å berøre ham slik som hun pleide, sånn at han kan minnes de gode stundene i forholdet deres. Tross sangens triste tema synger han at «selv om de skal være fra hverandre, så vil de alltid være sammen». Eurovision- og Logan-fans har derfor spekulert på om teksten handler om et dødsfall, der mannen synger til sin døde eller døende kjæreste.
«Hold Me Now» ble den største kommersielle Eurovision-suksessen på flere år, og den nådde høyt på singellistene i Storbritannia, Irland, Norge, Sverige, Nederland og Belgia. I jubileumsshowet Congratulations: 50 Years of the Eurovision Song Contest i 2005, ble den kåret til den tredje beste Eurovision-sangen fra konkurransens første 50 år – bare slått av ABBAs «Waterloo» og Domenico Modugnos «Volare». 
Sangen dukket også opp på hitlistene i Danmark og Sverige i 2001, da sangen ble utgitt på nytt.

Annet

«Hold Me Now» synges ofte av tilhengerne til Bohemian FC under lagets hjemmekamper i Dalymount Park. Sangen har også blitt covret av en rekke andre artister, blant annet i en reggaeversjon av Tanya Stephens. Den belgiske rapperen Kaye Styles laget en mer moderne versjon, kalt «Don't Cry». Den avdøde makedonske superstjernen Toše Proeski sang også «Hold Me Now» på sine konserter. 
Sangen ble også brukt i en reklamekampanje for McDonald's i Irland i 2007, og Logan deltok også selv i reklamefilmene.
Sambo under Europalekene 2015

Sambo under Europalekene 2015 ble arrangert 22. juni i Heydar Aliyev Arena i Baku.
Asialekene 1994

Asialekene 1994 var de tolvte Asialekene, de ble arrangert i Hiroshima i Japan i perioden 2. til 16. oktober 1994. Det var over 6 800 utøvere fra 42 nasjoner som deltok i trettifire sporter. Kina ble beste nasjon med 125 gullmedaljer foran Japan med sekstifire.